钦定古今图书集成/明伦汇编/官常典/第388卷 > 胡瑗
## 钦定古今图书集成/明伦汇编/官常典/第388卷 > 胡瑗

按《宋史》本传：“瑗字翼之，泰州海陵人。以经术教授吴
中，年四十馀。景祐初，更定雅乐，诏求知音者，范仲淹
荐瑗，白衣对崇政殿，与镇东军节度推官阮逸同校
钟律，分造钟磬各一虡，以一黍之广为分，以制尺。律
径三分四釐六毫四丝，围十分三釐九毫三丝。又以
大黍累尺，小黍实龠。丁度等以为非古制，罢之，授瑗”
试秘书省校书郎。范仲淹经略陕西，辟丹州推官，以
保宁节度推官教授湖州。瑗教人有法，科条纤悉备
具，以身先之，虽盛暑必公服坐堂上，严师弟子之礼，
视诸生如其子弟，诸生亦信爱如其父兄，从之游者
常数百人。庆历中，兴太学，下湖州，取其法，著为令。召
为诸王宫教授，辞疾不行。为太子中舍人，以殿中丞
致仕。皇祐中，更铸太常钟磬，驿召瑗，逸与近臣、太常
官议于秘阁，遂典作乐事。复以大理评事兼太常寺
主簿，辞不就。岁馀，授光禄寺丞、国子监直讲。乐成，迁
大理寺丞，赐绯衣银鱼。瑗既居太学，其徒益众。太学
至不能容，取旁官舍处之。礼部所得士，瑗弟子十常
居四五，随材高下，喜自修饰，衣服容止，往往相类，人
遇之，虽不识，皆知其瑗弟子也。嘉祐初，擢太子中允、
天章阁侍讲，仍治太学。既而疾，不能朝，以太常博士
致仕归，老于家，诸生与朝士祖饯东门外，时以为荣。
既卒，诏赙其家。